OSNUTEK

14. 7. 2016
Na podlagi petega odstavka 13. člena Zakona o izvajanju mednarodnih programov s področja vzgoje in izobraževanja (Uradni list RS, št. 46/16 ) ministrica za izobraževanje, znanost in šport izdaja

      P R A V I L N I K 
o registru zasebnih vrtcev in šol, ki izvajajo mednarodne programe  
        I. SPLOŠNE DOLOČBE

1. člen

S tem pravilnikom se določa postopek vpisa in izbrisa iz registra zasebnih vrtcev in šol, ki izvajajo mednarodne programe (v nadaljnjem besedilu: register) in obliko registra.
2. člen

(1) Register vodi ministrstvo, pristojno za izobraževanje (v nadaljnjem besedilu: ministrstvo). 

(2) Register je javno dostopen in je objavljen na spletni strani ministrstva. 

                  II. POSTOPEK VPISA IN IZBRISA IZ REGISTRA 

3. člen

Postopek vpisa in izbrisa iz registra se vodi po določbah zakona, ki ureja upravni postopek, in sicer po določbah skrajšanega postopka.

               1. Postopek vpisa v register

4. člen

(1) Postopek vpisa v register se začne na podlagi predloga za vpis, ki ga vloži oseba, pooblaščena za zastopanje zasebnega vrtca ali šole.   
(2) Predlog za vpis v register se vloži na obrazcu, ki je Priloga 1 tega pravilnika.

(3) Predlog za vpis v register se lahko vloži tudi v elektronski obliki, če je vloga podpisana z varnim elektronskim podpisom s kvalificiranim potrdilom.

5. člen

Če predlog za vpis v register ni popoln, ministrstvo pozove vlagatelja, da ga najkasneje v roku 30 dni dopolni.

6. člen

Če zasebni vrtec ali šola izpolnjuje pogoje za vpis v register, izda ministrstvo najpozneje v 30. dneh po prejemu popolne vloge odločbo o vpisu v register. 

               2. Postopek izbrisa iz registra
7. člen
(1)  Postopek izbrisa iz registra se opravi na predlog zasebnega vrtca ali šole, ki izvaja mednarodni program  ali po uradni dolžnosti.

(2) Razlogi za izbris iz registra:

· če zasebni vrtec ali šola poda izjavo, da ne želi več izvajati  mednarodnega programa.

· če mednarodni program, ki ga izvaja  zasebni vrtec ali šola  v državi izvora izgubi akreditacijo in  ni več del njenega izobraževalnega sistema,

· če je mednarodni program, ki ga izvaja zasebni vrtec ali šola v nasprotju s prvo, drugo, četrto, peto, sedmo, osmo, deveto in trinajsto alinejo 2. člena Zakona o organizaciji in financiranju vzgoje in izobraževanja (Uradni list RS, št. 16/07-uradno prečiščeno besedilo, 36/08, 58/09, 64/09-popr., 65/09-popr., 20/11, 40/12-ZUJF, 57/12-ZPCP-2D, 47/15, 46/16 in 49/16-popr.),
· če mednarodni program zasebnega vrtca ali šole ne vključuje najmanj 140 ur slovenščine v posameznem šolskem letu oziroma, če se program izvaja na narodno mešanih območjih najmanj 140 ur italijanščine oziroma madžarščine na posamezno šolsko leto.

(3) V primeru iz tretje in četrte alineje prejšnjega odstavka se izbris iz registra lahko opravi  tudi na predlog inšpektorja, pristojnega za šolstvo.

(4) V primeru izbrisa iz registra je treba v registru navesti razlog za izbris.      

             III. OBLIKA REGISTRA
8. člen

(1) Register se vodi kot aplikaciji zasebnih vrtcev in šol, ki izvajajo mednarodne programe (v nadaljnjem besedilu: aplikacija), ki deluje v okviru informacijskega sistema ministrstva in vsebuje naslednje podatke: 
· podatki o imenu in naslovu zasebnega vrtca ali šole, ki izvaja mednarodni program,   
· podatki o ustanovitelju zasebnega vrtca ali šole, ki izvaja mednarodni program: ime in priimek, rojstni podatki in prebivališče, če je ustanovitelj fizična oseba oziroma ime,  firmo in sedež, če je ustanovitelj pravna oseba,  

· podatki o osebi, ki je pooblaščena za zastopanje zasebnega vrtca ali šole: ime in priimek, rojstni podatki in prebivališče,

· ime programa zasebnega vrtca ali šole, ki izvaja mednarodni program, 

· potrdilo, da je mednarodni program, ki ga izvaja zasebni vrtec ali šola v državi izvora akreditiran vzgojno-izobraževalni program,

· jezik, v katerem se bo izvajal mednarodni program,

· izjava pooblaščene osebe za zastopanje zasebne šole, da mednarodni program osnovnošolskega izobraževanja vključuje najmanj 140 ur slovenščine na posamezno šolsko leto oziroma če zasebni vrtec ali šola izvaja mednarodni program na narodnostno mešanih območjih, program vključuje tudi najmanj 140 ur italijanščine oziroma madžarščine na posamezno šolsko leto,  

· datum in številko odločbe o vpisu in izbrisu iz registra zasebnega vrtca ali šole, ki izvaja mednarodni program in zaporedno številko vpisa,
· številko in datum mnenja Zavoda Republike Slovenije za šolstvo, da vzgojno-izobraževalni program zasebnega vrtca ali šole, ni v nasprotju s cilji vzgoje in izobraževanja, določenimi v 2. členu Zakona o izvajanju mednarodnih programov s področja vzgoje in izobraževanja (Uradni list RS, št. 46/16).

(2) Potrdilo iz pete alineje prejšnjega odstavka mora biti prevedeno v slovenščino in sodno overjeno. Potrdilo mora izkazovati navedbo organa, pristojnega za akreditacijo v državi izvora tujega programa, da je program del njenega šolskega sistema.  

9. člen

Zasebni vrtec in šola morata spremembo podatkov, vpisanih v register, sporočiti ministrstvu najkasneje v roku 30 dni od njihovega nastanka.

                  IV. KONČNA DOLOČBA
10. člen

Ta pravilnik začne veljati petnajsti dan po objavi v Uradnem listu Republike Slovenije.

